Laudakompleksid ja lähestikku asuvad ehitised või alad võib registreerida ühe ehitisena. Sel juhul saab kompleks ühe registreerimisnumbri. Lähestikku asuvate lautade registreerimiseks ühe ehitisena (ühe registreerimisnumbriga) on Veterinaar- ja Toiduamet (VTA) andnud teada mõningad põhimõtted, millest tuleks sel puhul lähtuda: kui ühtsel territooriumil on mitu lähestikku paiknevat ehitist, milles olevaid loomi on võimalik käsitleda ühe karjana, siis võib seda registreerida kui ühte loomade pidamiseks piiritletud ala - ala saab ühe registreerimisnumbri ja sel juhul ei pea registreerima liikumisi erinevate ehitiste vahel. Samas peavad ehitised olema eraldi taotlustega arvele võetud. Ehitiste registreerimiseks loomade pidamiseks piiritletud alana peab loomapidajal olema VTA kirjalik nõusolek, mille  vorm saadetakse loomapidajale alati ehitise registreerimisel. Loomapidaja peab arvestama, et kõik võimalikud piirangud laienevad kõigile piiratud alal olevatele, ehk ühe registreerimisnumbri alla kuuluvatele loomadele. Samas ei ole kohustust ehitiste alaks registreerimisel, kõik ehitised võib registreerida ka eraldi. Veiste, lammaste, kitsede ja sigade liikumine erinevate ehitiste või alade vahel tuleb põllumajandusloomade registris registreerida.